SKRIFTLIG FORESPØRGSEL E-1898/01

af Caroline Jackson (PPE-DE) til Kommissionen

(28. juni 2001)

Om: Fiskemel og -olie

På baggrund af forsikringerne i hvidbogen om, at de europæiske forbrugere vil modtage væsentlige og præcise oplysninger samt af den omstændighed, at kommissionsmedlem Byrne har understreget betydningen af, at Den Europæiske Union genopretter offentlighedens tillid til levnedsmiddelforsyning, videnskab, lovgivning og kontrol, bedes Kommissionen oplyse følgende:

1. Skyldes det midlertidige forbud mod fiskemel i foder til drøvtyggere, at der er fundet materiale, som tyder på, at fiskemel kunne indeholde det prion, der er ansvarligt for TSE, og at det således kunne være årsag til BSE hos drøvtyggere?

2. Hvad er i benægtende fald grundlaget for det midlertidige forbud?

3. Har Levnedsmiddel- og Veterinærkontoret eller EU's veterinære tjenestegrene beviser for, at fiskemel i højere grad end andre ingredienser i foderstoffer er kontamineret af kød- og benmel fra pattedyr?

4. Har Levnedsmiddel- og Veterinærkontoret i Dublin og/eller EU-medlemsstaternes veterinærtjenester vurderet, at der grund til at antage, at fiskemel i højere grad end andre ingredienser i foderstoffer er krydskontamineret af kød- og benmel fra pattedyr?

Svar afgivet på Kommissionens vegne af David Byrne

(18. september 2001)

1. Rådets beslutning 2000/766/EF af 4. december 2000 om en række beskyttelsesforanstaltninger over for overførbare spongiforme encephalopatier og fodring med animalsk protein(1) omfatter et midlertidigt forbud mod brugen af fiskemel i foder til drøvtyggere. Det midlertidige forbud mod fiskemel er en forebyggende forvaltningsforanstaltning, som er gældende,

mens man afventer revurderingen af gennemførelsen af fællesskabsreglerne i medlemsstaterne. På nuværende tidspunkt findes der ikke videnskabeligt bevis for en forbindelse mellem bovin spongiform encephalopati (BSE) og fiskemel.

2. Det midlertidige forbud, som i høj grad støttes af medlemsstaterne, var delvist baseret på Levnedsmiddel- og Veterinærkontorets kontrolbesøg, som afslørede systematiske mangler med hensyn til gennemførelsen af reglerne vedrørende foder i en række medlemsstater. Det har også baggrund i rådgivningen fra Den Videnskabelige Styringskomité, hvori man anbefaler, at der træffes foranstaltninger til at beskytte folke- og dyresundheden, når man ikke kan undgå krydskontaminering mellem kød- og benmel fra pattedyr og andre foderstoffer. I den sammenhæng bør man erindre, at da beslutningen blev taget, insisterede man på at træffe de strengeste foranstaltninger for at undgå krydskontaminering. Kommissionen har dog revideret beslutningen på baggrund af fremskridtene med hensyn til at skærpe kontrollen og navnlig på baggrund af udviklingen af mere pålidelige test til påvisning af kød- og benmel fra pattedyr i fiskemel. Den nuværende foranstaltning er ikke et totalt forbud, da der findes en undtagelse, som tillader brugen af fiskemel i foder til andre arter end drøvtyggere under forudsætning af, at der er indført visse kontrolforanstaltninger.

3. Levnedsmiddel- og Veterinærkontoret har ingen specifikke oplysninger om, hvorvidt fiskemel i højere grad er kontamineret med kød- og benmel fra pattedyr end andre ingredienser i foderstoffer. Det har ikke været genstand for nogen af Levnedsmiddel- og Veterinærkontorets kontrolbesøg på dette område, da disse har drejet sig om at vurdere de kompetente myndigheders gennemførelse af kravene og betingelserne i Kommissionens beslutning 2001/9/EF af 29. december 2000 om kontrolforanstaltninger, der er nødvendige for gennemførelsen af Rådets beslutning 2000/766/EF(2).

4. Levnedsmiddel- og Veterinærkontoret har ingen specifikke oplysninger vedrørende dette spørgsmål.

5. For så vidt angår oplysningen af forbrugerne og disses tillid, har der ikke været negative reaktioner på beslutningen fra forbrugerne eller deres repræsentative sammenslutninger. Forbrugerne er tværtimod i stigende grad positive over for, at der ikke anvendes nogen form for protein fra dyr eller fisk i foderstoffer til drøvtyggere, da sådanne proteiner ikke udgør en del af deres naturlige foder.

(1) EFT L 306 af 7.12.2000.

(2) EFT L 2 af 5.1.2001.